El Consell d'Administració de l'IMAB Gandia proposa Toni Ordiñana com a nou director d'aquest organisme autònom local
21 gener 2021

## El Consell d'Administració de l'IMAB Gandia proposa Toni Ordiñana com a nou director d'aquest organisme autònom local21 gener 2021Última actualització: 14 juliol 2025

![](../gestion/img/7813fe2894e1b5672b9f18d1fa25b803216b12c1e8aaba75549d800ac7bd231e.jpg)  
  

El Consell d’Administració de l’Institut Municipal d’Arxius i Biblioteques (IMAB) ha acordat aquest matí en una reunió ordinària presidida pel regidor delegat de l’IMAB, **José Manuel Prieto,** proposar a l’alcaldessa de Gandia, **Diana Morant,** el nomenament de **Toni Ordiñana** com a nou director d’aquest organisme autònom local que desenvolupa, de forma directa i descentralitzada, els serveis i les actuacions culturals relacionades amb les biblioteques municipals, amb l’arxiu històric de la ciutat i amb la literatura. La proposta es produeix davant la recent jubilació d’**Àlvar Garcia,** després de quaranta anys de servei a l’Ajuntament de Gandia com a cap del Departament de Cultura i director de l’IMAB.

Toni Ordiñana –qui estarà al capdavant de les Biblioteques, l’Arxiu Històric i ‘Gandia Ciutat Literària’ amb l’organització dels Premis Literaris–, és llicenciat en Geografia i Història per la Universitat de València i llicenciat en Documentació per la Universitat Oberta de Catalunya (UOC).

Compta amb una àmplia experiència en la Xarxa Municipal de Biblioteques de Gandia, ja que ha exercit com a cap de Biblioteques durant els últims deu anys, des de 2010 fins a l’actualitat. Té una trajectòria laboral de trenta anys en el món de les biblioteques públiques municipals, iniciada l’any 1991 com auxiliar de la Biblioteca Pública Municipal d’Oliva fins a 1993.

En març de 1993 s’incorpora a la Xarxa Municipal de Biblioteques de Gandia com a auxiliar i responsable del Programa d’Anàlisi de Biblioteques fruit del conveni  signat  entre l’Ajuntament de Gandia i la Fundación Bertelsmann. Com a TAEM de Biblioteca ha coordinat la Biblioteca Central entre 2004 i 2006, i també ha sigut coordinador de la Xarxa Municipal de Biblioteques de Gandia des de 2006 a 2010, portant a terme una profunda renovació i donant-li molta vida, efectuant un gran impuls a aquesta xarxa amb més presència social i participativa a la ciutat.

Cal destacar que l’any 2019, essent Ordiñana cap de Biblioteques, el Ministeri de Cultura va escollir a Gandia com a seu estatal del Dia de la Biblioteca, sent la primera ciutat de la Comunitat Valenciana en aconseguir aquest nomenament que situa a la Xarxa Municipal de Biblioteques de Gandia com a una de les millors d’Espanya.